钦定古今图书集成/明伦汇编/氏族典/第294卷 > 方克勤
## 钦定古今图书集成/明伦汇编/氏族典/第294卷 > 方克勤

按《浙江通志》：“克勤，宁海人。通五经，里中目为神童。弱
冠遍穷濂、洛、关、闽遗书，尢潜心于《易》，至于天文、地理、
制度、名物之属，必析至当。明兵取台州，迺著国家兴
亡之故，为书献诸行在。洪武三年，应命为邑庠师。越
四年，擢守济宁郡，毁浮屠以葺庙堂社各立学凡数
百区，隶学弟子籍者二千人，兵后号为最盛。岁暮转”
戎衣于燕。时禁役民舟，别郡载以牛车。雨雪，牛僵死
破产者十八九。克勤独从民请，以舟就郡役。城坏，故
事，筑以兵。指挥挟贵臣势，当五六月，聚民万馀治之，
民哀号即工。克勤密闻中书，即日诏罢之。先是，不雨，
克勤袒跣卧祠下，誓不雨不还。会大雨如注。初赴官
时，户仅三万，税万馀石，三年五倍其初。嘉靖侯朱亮
祖将舟师数百艘北征，水涸舟泥，胁取五千夫决河，
否则以军法论。值日暮，克勤不忍烦民，泣祷于天。二
鼓，天雨，𥟖明，水起数尺，舟竟去。八年春入朝，上赐玺
书燕仪曹，使践旧职，褒谕有加。秋八月，曹县令程贡
常以不职被笞，心衔之，上封事言状，御史助之，谪役
江浦。会空印事起，吏诬及之。次子孝孺将草疏，伏阙
诉之，而克勤没矣，年五十一。克勤孝友天成，昼之所
为，夜白于天。其文章质而不华，平而中理。有《汗漫集》。